P6_TA(2007)0131

Talousarvio 2008: komission vuotuinen toimintastrategia

Euroopan parlamentin päätöslauselma 24. huhtikuuta 2007 komission vuotuisesta toimintastrategiasta vuoden 2008 talousarviomenettelyä varten, pääluokka III — Komissio (2007/2017(BUD))

Euroopan parlamentti, joka

- ottaa huomioon komission tiedonannon neuvostolle, Euroopan parlamentille, Euroopan talous- ja sosiaalikomitealle ja alueiden komitealle vuotuisesta toimintastrategiasta 2008 (KOM(2007)0065),

- ottaa huomioon talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen [1],

- ottaa huomioon EY:n perustamissopimuksen 272 artiklan ja Euratomin perustamissopimuksen 177 artiklan,

- ottaa huomioon työjärjestyksen 112 artiklan 1 kohdan,

- ottaa huomioon budjettivaliokunnan mietinnön sekä ulkoasiainvaliokunnan ja kansainvälisen kaupan valiokunnan lausunnot (A6-0123/2007),

A. ottaa huomioon, että EU:n vuoden 2008 talousarvio on järjestyksessä toinen talousarvio, joka hyväksytään talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn toimielinten sopimuksen puitteissa,

B. ottaa huomioon, että vuoden 2008 talousarvio on järjestyksessä ensimmäinen talousarvio, josta sovitaan Romanian ja Bulgarian ollessa EU:n jäseniä,

C. ottaa huomioon, että globalisaatioprosessi etenee nopeasti ja siihen liittyy monenlaisia taloudellisia, sosiaalisia ja ympäristöä koskevia mahdollisuuksia ja haasteita; katsoo, että vuoden 2008 talousarviossa on varmistettava, että EU kykenee tulevaisuuteen keskittyvien sisäisten ja ulkoisten politiikkojen tarkoituksenmukaisen yhdistelmän avulla tulevaisuudessakin hyötymään globalisaation antamista mahdollisuuksista ja kohtaamaan sen tuomat haasteet sekä kantamaan vastuunsa maailmanlaajuisena toimijana,

D. katsoo, että vuosi 2007 on useiden uusien, vuosien 2007-2013 rahoitussuunnitelmakauteen liittyvien EU:n meno-ohjelmien ensimmäinen täytäntöönpanovuosi sen jälkeen, kun vuoden 2006 aikana oli vahvistettu useita uusia oikeusperustoja; katsoo, että vuoden 2007 talousarvion ja erityisesti maksusitoumusmäärärahojen täytäntöönpanoa koskevat tiedot antavat tärkeää informaatiota komission ja jäsenvaltioiden valmiudesta toteuttaa Euroopan parlamentin ensisijaisia tavoitteita;

Poliittinen asiayhteys

1. korostaa, että vuoden 2008 talousarviota valmistellaan, se esitetään ja siitä keskustellaan aikana, jolloin Rooman sopimuksen allekirjoittamisesta tulee kuluneeksi 50 vuotta ja jolloin perustuslakisopimuksen valmistumiselle pyritään antamaan uutta sysäystä; toteaa, että vuonna 2007 aloitetaan vuosia 2007-2013 koskevan monivuotisen rahoituskehyksen vuosina 2008-2009 tapahtuvan perinpohjaisen ja laaja-alaisen uudelleentarkastelun (puoliväliarviointi) valmistelutyö; panee myös merkille 29. maaliskuuta 2007 antamansa päätöslauselman Euroopan unionin omien varojen järjestelmän tulevaisuudesta [2];

2. korostaa pitävänsä tärkeänä, että 27 jäsenvaltion EU kykenee muovaamaan globalisoitumisesta kansalaisilleen mahdollisuuden ja johtamaan kansainvälistä toimintaa globalisaation haasteisiin vastaamiseksi; korostaa tässä yhteydessä, että se pitää tärkeänä taata, että Euroopan unionin rahoitus ja henkilöresurssit jaetaan oikein, jotta EU:n asianmukainen toiminta voidaan varmistaa;

3. panee merkille komission ehdotukset kohdissa hyvinvointi, solidaarisuus, turvallisuus ja ulkoinen ulottuvuus; on samaa mieltä siitä, että EU:n on samalla kohdistettava huomionsa edelleen Lissabonin asialistaan ja erityisesti kestävään kehitykseen, kasvuun, työpaikkojen luomiseen, kilpailukykyyn ja pk-yrityksiin sekä sosiaaliseen yhteenkuuluvuuteen; katsoo, että monissa tapauksissa, kuten energiapolitiikan ja ilmastonmuutoksen alalla, nämä ehdotukset ovat esimerkki EU:n omaksumasta joustavammasta lähestymistavasta sen pyrkiessä tarttumaan niihin todellisiin haasteisiin, joita Euroopan kansalaisilla on kohdattavanaan; tähdentää kuitenkin, että menojen eri enimmäismäärien erittäin vähäisten liikkumavarojen vuoksi EU:n valmius reagoida poliittisiin muutoksiin talousarvion avulla on äärimmäisen rajallinen;

4. katsoo kantavansa budjettivallan käyttäjänä vastuuta siitä, että EU:n talousarvioon otetut varat käytetään siten, että niille saadaan vastinetta, ja etenkin että rajalliset resurssit käytetään mahdollisimman hyvin; aikoo toteuttaa jatkossakin tuloksiin keskittyvää talousarviota vuoden 2007 talousarviossa alulle pantua lähestymistapaa noudattaen tiiviissä yhteistyössä parlamentin erityisvaliokuntien kanssa;

5. toistaa kehotuksensa asettaa EU:n vuotuiset poliittiset painopisteet siten, että niistä voidaan tiedottaa tehokkaasti Euroopan kansalaisille, ja korostaa, että tässä päätöslauselmassa esitetään Euroopan parlamentin näkemykset tulevaa talousarviomenettelyä silmällä pitäen; pitää erittäin valitettavana, että vuotuinen toimintastrategia ei ilmennä asianmukaisesti parlamentin asettamia painopisteitä; odottaa, että tämä päätöslauselma otetaan vuoden 2008 alustavassa talousarvioesityksessä asianmukaisesti huomioon; korostaa, että komission lukuisia aloitteita vuoden 2008 vuotuisessa toimintastrategiassa olisi tarkasteltava yhteydessä äskettäin sovittuihin meno-ohjelmiin ja poliittisiin painopisteisiin, ja niiden olisi tuettava niitä kokonaisrahoituspuitteita, joista on sovittu vuosien 2007-2013 monivuotisesta rahoituskehyksestä 17. toukokuuta 2006 tehdyssä toimielinten välisessä sopimuksessa;

6. panee merkille komissaari Wallströmin 8. helmikuuta 2007 puheenjohtajakokoukselle esittelemän komission vuoden 2007 lainsäädäntö- ja työohjelman, mutta pitää valitettavana, että lainsäädäntö- ja työohjelman ja talousarviomenettelyn välillä ei ole vuorovaikutusta; vaatii Euroopan parlamentin ja komission välisistä suhteista tehdyn puitesopimuksen mukaisesti näiden kahden menettelyn parempaa yhteensovittamista; muistuttaa komissiota sen vuoden 2007 talousarviomenettelyn aikaisesta sitoumuksesta ja joulukuussa 2006 päivätystä puheenjohtaja Barroson kirjeestä, jossa käsiteltiin lainsäädäntötavoitteiden ja talousarviopäätösten parempaa yhteensovittamista; panee tässä yhteydessä merkille komission painopistealueet vuotuista toimintastrategiaa koskevassa tiedonannossa ja odottaa komission mukauttavan painopisteitä budjettivallan käyttäjän vuotuisessa menettelyssä tekemien päätösten perusteella;

Tuloksiin keskittyvä talousarvio - avoin esittäminen, selvät tavoitteet, asianmukainen täytäntöönpano

7. korostaa jälleen kerran pitävänsä tärkeänä EU:n meno-ohjelmia, joilla toteutetaan tehokkaasti niitä poliittisia tavoitteita, joiden saavuttamiseksi ne on laadittu; katsoo, että politiikan toteutuminen ja siitä saadut selvät todisteet ovat aina olleet EU:n kansalaisten silmissä saaman legitimiteetin kannalta olennaisia asioita; vahvistaa siksi aikomuksensa pitää vuoden 2008 talousarviota koskevia toimiaan ajatustavaltaan "tuloksiin keskittyvänä talousarviona"; korostaa, että tuloksia ei arvioida pelkästään täysin laskennallisten kriteerien mukaisesti ja muistuttaa, että tämä lähestymistapa pannaan täytäntöön toimielinten välisen hyvän yhteistyön hengessä;

8. korostaa ensimmäisenä askeleena kohti tuloksiin keskittyvää talousarviota selkeyttä, johdonmukaisuutta ja avoimuutta talousarvion esittämisessä; tukee toimintoperusteisen budjetoinnin periaatetta, jossa taloudelliset ja henkilöstöresurssit pyritään sovittamaan poliittisiin tavoitteisiin menoja koskevien komission toimintalohkojen mukaisesti; panee merkille, että toimintoperusteisen budjetoinnin nimikkeistö ei ole helposti sovitettavissa yhteen monivuotisen rahoituskehyksen otsakkeiden kategorioiden kanssa; pitää valitettavana myös sitä, että vuotuisen toimintastrategian kategoriat hyvinvointi, solidaarisuus, turvallisuus, ulkoinen ulottuvuus edustavat kolmatta luokitusjärjestelmää, joka on melko sattumanvarainen suhteessa toimintalohkojen luokitteluun eri luvuissa, jolla ei talousarvion näkökulmasta ole välttämättä suurempaa arvoa ja joka ei ole helposti sovitettavissa yhteen toimintoperusteisen budjetoinnin ja monivuotisen rahoituskehyksen luokitusten kanssa; kehottaa komissiota noudattamaan paremmin toimintoperusteisen budjetoinnin ja monivuotisen rahoituskehyksen rakenteita ja osoittamaan selkeästi, miten tämä kolmas luokittelutapa vastaa 17. toukokuuta 2006 tehdyn toimielinten välisen sopimuksen talousarvio-otsakkeita;

9. katsoo, että komission alustavan talousarvioesityksen kutakin toimintalohkoa varten tuottamat toimintoselvitykset ovat keskeinen osa budjettivallan käyttäjän suorittamaa EU:n menojen valvontaa; korostaa, että jos politiikan tavoitteet eivät ole selvät, politiikan tehokas arviointi on mahdotonta; kehottaa parantamaan vuoden 2008 alustavan talousarvioesityksen toimintoselvitysten esitystavan selvyyttä; vaatii, että huomiota kiinnitetään enemmän politiikan tavoitteisiin ja politiikan tulosten mittaamiseen ja hallinnollisia prosesseja koskevaa tietoa vähennetään siitä, mikä on usein ollut käytäntönä aikaisemmissa alustavaa talousarvioesitystä koskevissa asiakirjoissa;

10. korostaa talousarvion täytäntöönpanon valvonnan tärkeyttä politiikan toteuttamisen välineenä; pitää myönteisenä viimeaikaisia parannuksia komission toimittamien täytäntöönpanotietojen ja erityisesti talousarvioennustevaroitusten osalta; panee merkille, että talousarvioennustevaroitusten ansiosta täytäntöönpanoa koskevat luvut kauden 2007-2013 uusien ohjelmien ensimmäisen vuoden täytäntöönpanon osalta saadaan käyttöön vuoden 2007 aikana; katsoo, että nämä tiedot voivat osoittautua hyödyllisiksi, kun komissiota ja jäsenvaltioita kannustetaan kunnioittamaan täysin vuoden 2007 talousarviossa ja tässä päätöslauselmassa määriteltyjä Euroopan parlamentin poliittisia painopisteitä;

Henkilöstöresurssit - asianmukainen kohdentaminen, henkilökohtainen vastuunkanto, valvottu ulkoistaminen

11. kannattaa voimakkaasti näkemystä, että Euroopan unionin tehokas ja kustannustehokas hallintojärjestelmä edellyttää panostusta riittäviin resursseihin; odottaa kiinnostuneena komission yksiköiden suorittaman, komission todellisten henkilöstötarpeiden arvioinnin tuloksia, jotka on määrä esittää 30. huhtikuuta 2007; on vakuuttunut siitä, että tämä komission henkilöstötarpeiden arviointi on olennainen toimenpide, jonka avulla komissio voi yksilöidä todelliset mahdollisuutensa ja lisätä henkilöresursseja uusien poliittisten painopisteiden mukaisesti esimerkiksi energia-alalla, ilmastonmuutoksessa, maahanmuutossa, monivuotisten ohjelmien täytäntöönpanossa ja valvonnassa, joka koskee EU:n lainsäädännön saattamista osaksi jäsenvaltioiden lainsäädäntöä; tarkastelee arvioinnin tuloksia erittäin tarkkaan, jotta tuleviin poliittisiin haasteisiin kyettäisiin vastaamaan vuoden 2008 talousarviomenettelystä alkaen;

12. pitää myönteisinä komission vuoden 2008 toimintastrategiasta ilmeneviä pyrkimyksiä kohdentaa henkilöstöresursseja edelleen poliittisiin painopistealueisiin, mutta torjuu näiden painopistealueiden esittämisen kohtien hyvinvointi, solidaarisuus, turvallisuus ja ulkoinen ulottuvuus mukaan; pyytää siksi komissiota esittämään alustavassa talousarvioesityksessä selkeästi ja toimintoperusteisen budjetoinnin rakennetta noudattaen lisää tietoja vuotta 2008 koskevasta henkilöstöpolitiikasta ja uudelleensijoitusstrategiasta ja ottamaan siinä huomioon henkilöstötarvearvioinnin tulokset;

13. on huolissaan siitä, että nykyisten erillisvirastojen laajentuminen pienentää monivuotisen rahoituskehyksen otsakkeissa käytettävissä olevia liikkumavaroja; on huolissaan myös siitä, että käytettävissä olevien liikkumavarojen pieneneminen supistaa sekä uusien painopistealueiden, kuten kokeiluhankkeiden ja valmistelevien toimien, rahoitusta että nykyisten ohjelmien laajentamiseen käytettävissä olevia määrärahoja; toteaa, että 17. toukokuuta 2006 tehdyn toimielinten sopimuksen 47 kohdan nojalla komissio on velvollinen arvioimaan määrärahoihin koituvat talousarviovaikutukset, kun se laatii ehdotuksen uuden erillisviraston perustamisesta; pyrkii varmistamaan, että erillisvirastojen toiminnasta syntyy lisäarvoa ja että se on EU:n kansalaisten etujen mukaista;

14. toteaa, että toimeenpanovirastojen ja muiden elinten määrän lisäys on rahoitettava asiaa koskevista ohjelmamäärärahoista; on siksi huolissaan siitä, että toimeenpanovirastojen ja muiden elinten määrän kasvu voi supistaa ohjelmissa käytettävissä olevia toimintamäärärahoja;

15. haluaa päättäväisesti selventää kaikkien varainhoitoasetuksen 185 artiklassa tarkoitettujen elinten määritelmää, roolia ja kustannuksia, arvioida tällaisten hallintomuotojen kustannustehokkuutta ja turvata järjestelmällisesti toimielinten välisellä tasolla 17. toukokuuta 2006 tehdyn toimielinten sopimuksen 47 kohdan mukaisen menettelyn soveltamisen vuoden 2008 talousarviomenettelyssä;

16. katsoo, että vastuiden hajauttaminen eri pääosastoihin ja EU:n virkamiesten henkilökohtainen vastuunkanto ovat tärkeitä toimintoperusteisen johtamisen osatekijöitä; panee merkille, että eräiden EU:n toimielinten sisällä olevien vastuuketjujen selventäminen voi vaatia lisää työtä; katsoo, että tämä aihe on erittäin tärkeä, kun otetaan huomioon ilmeinen suuntaus kohti täytäntöönpanotoimien alihankintakäytäntöä tai ulkoistamista toimeenpanovirastoille tai muille tilapäisille elimille;

17. on huolestunut siitä, että toimeenpanovirastojen ja muiden tilapäiselinten luominen johtaa EU:n virkamiesten ja sopimussuhteisten työntekijöiden määrän kasvuun, jollei komission asiaankuuluvan pääosaston virkoja vastaavasti vähennetä, sekä EU:n hallinnon valvonnan heikentymiseen; pyytää komissiota selvittämään vuoden 2008 alustavassa talousarvioesityksessä, miten uusiin toimeenpanovirastoihin ja muihin tilapäiselimiin anottujen virkojen vastapainona vähennetään virkoja asiasta vastaavassa pääosastossa; pyytää komissiota lisäksi demokraattisen vastuullisuuden varmistamiseksi keskittymään vuoden 2008 alustavassa talousarvioesityksessä toimeenpanovirastojen ja muiden tilapäiselinten asianmukaista valvontaa koskevaan kysymykseen; vaatii parantamaan toimeenpanovirastojen perustamista koskevia menettelysääntöjä ja pitämään erityisesti huolta siitä, että parlamentin oikeutta tarkastaa erillisvirastojen rahoitus ja henkilöresurssien käyttö kunnioitetaan;

Monivuotinen rahoituskehys - suunnittelu, liikkumavarat, aikaistaminen ja takapainottaminen

18. panee merkille vuosien 2007-2013 rahoitussuunnitelman uusimman päivityksen, jonka komissio on toteuttanut; panee merkille otsakkeiden 1 a ja 3 rajalliset ja joissakin tapauksissa jopa pienenevät liikkumavarat ja vastustaa ehdottomasti komission ehdotusta käyttää näissä kahdessa otsakkeessa jäljellä olevaa vähäistä liikkumavaraa uusiin aloitteisiin; pelkää pahoin, että lisäliikkumavaraa luodaan pääasiassa takapainottamalla nykyisiä monivuotisia ohjelmia; katsoo, että pienet liikkumavarat rajoittavat mahdollisuuksia vastata tehokkaasti kiireellisiin tarpeisiin tai uusiin poliittisiin painopisteisiin; kehottaa komissiota esittämään seuraavassa kolmikantakokouksessa yleiskatsauksen eri otsakkeiden liikkumavaroista, rahoitussuunnitelman päivityksen 17. toukokuuta 2006 tehdyn toimielinten sopimuksen 46 kohdan mukaisesti sekä lainsäädäntöohjelman yhteydessä tehdyistä ehdotuksista mahdollisesti aiheutuvat taloudelliset seuraukset;

19. haluaa tutkia, miten esitystapaa voitaisiin kehittää siten, että eri rahoitussuunnitelmien ja budjettivallan käyttäjälle toimitettujen talousarvioasiakirjojen (rahoitussuunnitelmat ja vuotuista toimintastrategiaa koskeva asiakirja) helppotajuisuutta edistettäisiin ja parannettaisiin; korostaa, että tällä hetkellä rahoitussuunnitelmaan liitetyissä taulukoissa ei ilmoiteta selkeästi muutoksista edelliseen rahoitussuunnitelmaan nähden eikä niissä ei ilmoiteta selvästi, miten tulojen lisäykset on korvattu tai miten taka- ja etupainottaminen hoidetaan;

20. muistuttaa, että 17. toukokuuta 2006 tehdyn toimielinten välisen sopimuksen liitteen II D osan mukaan vuoden 2008 talousarviomenettelyyn liittyvistä pilottihankkeista ja valmistelutoimista on sovittu, että "budjettivallan käyttäjät ilmoittavat komissiolle aikeistaan tältä osin kesäkuun puoliväliin mennessä"; ilmaisee huolensa sen suhteen, että joissakin talousarvion otsakkeissa ja alaotsakkeissa ei ehkä ole riittävästi liikkumavaraa tärkeitä pilottihankkeita ja valmistelutoimia varten;

21. panee huolestuneena merkille komission vuoden 2008 toimintastrategian pääluokan III rahoitussuunnitelmaan ehdottamista muutoksista mahdollisesti aiheutuvat vaikutukset jo tällä hetkellä vähäisiin liikkumavaroihin ja/tai toimintaohjelmiin, erityisesti erillisvirastojen lisääntyneen rahoituksen tai uusien varojen luomisen vuoksi; pitää valitettavana, että kyseiset ehdotukset nähdään tarpeellisiksi tilanteessa, jossa uusimmasta rahoitussuunnitelman päivityksestä ei ole kulunut kuukauttakaan; odottaa komissiolta, että se esittää nämä ehdotukset aikanaan vuoden 2008 alustavassa talousarvioesityksessä ja seuraavassa rahoitussuunnitelmassa, erityisesti jos ne vaikuttavat monivuotiseen rahoituskehykseen;

22. ilmaisee huolensa eräiden vuoden 2008 toimintastrategian ohjelmien ehdotetusta takapainotuksesta ja ongelmista, joita tämä saattaa aiheuttaa monivuotisen rahoituskehyksen tuleville vuosille, kun otetaan huomioon maksamatta olevien sitoumusten kasvava määrä; toteaa edelleen, että parlamentti hyväksyi vuoden 2007 talousarviossa omien painopistealueidensa osalta sitoumusmääriä, jotka useiden ohjelmien osalta ylittävät monivuotisissa ohjelmamäärärahoissa ennakoidun keskimääräisen tason; toteaa, että jonkinasteista toimielinten välistä yhteistyötä voidaan tarvita talousarvioon sisältyvien sitoumusten aikaistamisen ja takapainotuksen suhteen, jotta voidaan varmistaa sitoumusten johdonmukainen ohjelmasuunnittelu koko monivuotisen rahoituskehyksen keston ajan kunnioittaen parlamentin ensisijaisia tavoitteita 17. toukokuuta 2006 tehdyn toimielinten välisen sopimuksen mukaisesti;

Erityiskysymyksiä

23. tukee komission aikomusta sisällyttää sääntelyn parantamisen ja menettelyn yksinkertaistamisen käsitteet kaikkiin uusiin aloitteisiin, uudistuksiin ja työmenetelmiin, jotta kansalaiset ymmärtäisivät niitä paremmin; muistuttaa, että 13. joulukuuta 2006 komission lainsäädäntö- ja työohjelmasta vuodeksi 2007 antamansa päätöslauselman [3] mukaisesti säädöskäytännön parantaminen olisi toteutettava täysin sääntelyympäristön yksinkertaistamisstrategiasta 16. toukokuuta 2006 antamassaan päätöslauselmassa [4] esitettyjen periaatteiden ja edellytysten mukaisesti;

24. korostaa, että energiatehokkuus on erittäin tärkeä tulevaisuuden painopisteala ilmastonmuutosongelman ratkaisemiseksi; myöntää, että tällainen politiikka edellyttää monialaista strategiaa ja kehottaa komissiota toteuttamaan jatkossakin päättäväisiä toimia tavoitteen saavuttamiseksi;

25. pitää tervetulleena komission aikomusta toteuttaa keskeisiä toimia tutkimuksen ja innovaatioiden alalla, jotta Lissabonin strategian täytäntöönpanoa saataisiin vuonna 2008 vietyä eteenpäin; tukee erityisesti valmistelutyötä, jolla varmistetaan, että Euroopan teknologiainstituutin perustamista koskeva päätös tehdään vuoden 2007 aikana; kehottaa painokkaasti komissiota selventämään teknologiainstituutin rahoitusta, ja odottaa, että sen rahoitus turvataan määrärahojen lisäyksellä eikä vähentämällä seitsemännen puiteohjelman määrärahoja; odottaa seitsemännen puiteohjelman hallinnointia varten lisätietoja ehdotetusta toimeenpanovirastosta;

26. on tyytyväinen 7. maaliskuuta 2007 pidettyyn kolmikantakokoukseen eurooppalaisen yhteisyrityksen perustamisesta ITERiä varten ja 17. toukokuuta 2006 tehdyn toimielinten välisen sopimuksen 47 kohdassa tarkoitetun menettelyn eteenpäin kehittämisestä; panee merkille, että tämän kolmikantakokouksen päätelmät ovat tämän päätöslauselman liitteessä I;

27. on huolissaan komission ehdotuksesta korottaa useiden uusien otsakkeen 1 a ohjelmien määrärahoja jälkikäteen; katsoo, että tämä ei ole oikea tapa suunnitella rahoitusta; kehottaa komissiota antamaan tietoa siitä, miten takapainotus vaikuttaa ohjelmiin, mukaan luettuna ohjelmat, joiden oikeusperustaa ei ole vielä hyväksytty, sekä tulevina vuosina käytettävissä oleviin liikkumavaroihin; muistuttaa komissiota siitä, että 17. toukokuuta 2006 tehdyn toimielinten sopimuksen 37 kohdan mukaisesti budjettivallan käyttäjä ja komissio voivat poiketa perussäädöksessä alun perin määrätystä määrästä viisi prosenttia;

28. kehottaa komissiota yhteisvastuullisuuden ja hyvinvoinnin edistämiseksi tarkentamaan elinikäisen oppimisen ohjelman rahoitussuunnitelmaa koskevia aikomuksiaan ja asettamaan ohjelman etusijalle; katsoo, että neljän viraston (ERA, EMSA, EASA, GSA) rahoituksen korottaminen ei saisi johtaa TEN-T-ohjelman rahoituksen vähentämiseen ja pyytää siksi selventämään, miten komissio aikoo korvata TEN-T-ohjelman määrärahoja tulevina vuosina siten, että TEN-T:tä varten monivuotisessa rahoituskehyksessä vahvistetut kokonaismäärät toteutuvat;

29. on komission kanssa yhtä mieltä siitä, että vuosi 2008 tulee olemaan keskeinen vuosi Euroopan koheesiopolitiikan kannalta, koska se on ensimmäinen uusien kauden 2007-2013 toimintaohjelmien kokonainen täytäntöönpanovuosi; toivoo siksi, että koheesiopolitiikka olisi edelleen molempien budjettivallan käyttäjien painopisteala vuoden 2008 talousarviomenettelyssä;

30. panee merkille, että komissio ehdottaa Euroopan ympäristökeskuksen (EYK) täydentävien toimintojen kattamiseksi otsakkeen 2 liikkumavaraa pienennettäväksi 2 miljoonalla eurolla; panee lisäksi merkille komission aikomuksen otsakkeessa 3a lisätä EU:n rajaturvallisuusviraston määrärahoja 10900000 eurolla vuonna 2008 ja vahvistaa Eurojustin rahoitusta 2500000 eurolla vuosittain kaudella 2008-2013; muistuttaa komissiota siitä, että kaikista näistä lisäyksistä on sovittava budjettivallan käyttäjän kanssa vuotuisen talousarviomenettelyn puitteissa ja/tai lainsäätäjän kanssa, jos se vaikuttaa hyväksyttyjen ohjelmien viitemääriin;

31. muistuttaa komissiota, että 17. toukokuuta 2006 tehdyn toimielinten sopimuksen mukaisesti suurin osa ympäristöpolitiikan taloudellisista resursseista on keskitetty otsakkeeseen 2; panee merkille toimielinten välisen sopimuksen päätöksen osoittaa otsakkeeseen 2 vielä 100 miljoonaa euroa, josta 50 miljoonaa euroa varataan uuteen ympäristöalan rahoitusvälineeseen LIFE+; muistuttaa, että lopulliseen sopimukseen vuosien 2007-2013 LIFE+-ohjelmasta päästiin 27. maaliskuuta 2007; korostaa, että on tärkeää jättää riittävästi liikkumavaraa, kunnes kaikki lainsäädäntömenettelyt on saatettu päätökseen;

32. odottaa komissiolta yksityiskohtaisia ehdotuksia yhteisen maatalouspolitiikan välitarkistuksesta; pyytää sen vuoksi saada tietoonsa, miten komissio aikoo toteuttaa vuoden 2003 uudistuksen ensimmäisiä tuloksia arvioivan välitarkistuksen ja kuinka laaja se tulee olemaan;

33. katsoo että viestintä- ja tiedotuspolitiikassa on keskeistä tiedottaa EU:n kansalaisille EU:n toteuttamista toimista ja ohjelmista sekä edellisinä vuosina tehdyistä parannuksista; katsoo, että poliittisia painopisteitä koskeva kampanja olisi määriteltävä talousarviomenettelyn myöhemmässä vaiheessa ottaen huomioon parlamentin ensisijaiset tavoitteet ja keskittämällä huomio ensimmäisen käsittelyn aikaan asianmukaisesti määriteltyihin toimintalohkoihin;

34. muistuttaa, että kaikilla toimielimillä on oikeus toteuttaa tiedotustoimia osana varainhoitoasetuksen 49 artiklan mukaista hallinnollista itsenäisyyttä; kannustaa komissiota jatkamaan muiden toimielinten tavoin itsenäisyytensä puolustamista tässä asiassa; myöntää, että on tarpeen, että tiedotusta ja viestintää käsittelevä toimielinten välinen työryhmä koordinoi toimielinten erilaisia tiedotuspolitiikkoja; kehottaa toimielinten välistä ryhmää esittämään konkreettisemman ja koordinoidumman työsuunnitelman vuodeksi 2008 lokakuun 2007 loppuun mennessä; kehottaa komissiota pitämään tässä suhteessa kiinni kunnianhimoisista tiedotuspoliittisista tavoitteistaan kansalaisiin nähden pitäen mielessä, että vuoden 2008 jälkeen järjestetään Euroopan parlamentin vaalit, ja että on tarpeen pohjustaa toimielinuudistuksen odotettua uudelleenkäynnistämistä;

35. panee merkille komission tiedonannon vuoden 2008 painopistealueet, jotka eivät muuta otsakkeen 3b rahoitussuunnitelmaa;

36. tukee yleisesti ottaen vuotuisessa toimintastrategiassa esitettyjä ulkoisen toiminnan tavoitteita, jotka on kehitetty jatkuvuusperiaatteella ja jotka on määrä toteuttaa nyt toista vuotta vuonna 2006 hyväksyttyjen EU:n ulkoisen toiminnan uusien välineiden avulla; korostaa erityisesti tämän mallin mukaista tehokasta täytäntöönpanoa sekä Euroopan parlamentin oikeuksien kunnioitusta; pyytää, että sen käynnistämistä koskeva ensimmäinen arviointi tehtäisiin jo vuoden 2007 jälkimmäisen puoliskon aikana;

37. odottaa tarkoituksenmukaista yhteistyötä komission kanssa ulkoasiainvaliokunnan ja kehitysyhteistyövaliokunnan perustamissa työryhmissä, joiden on määrä seurata uusien ulkoisen avun välineiden ohjelmointisuunnittelua ja täytäntöönpanoa; ottaa huomioon, että kyseisten välineiden toimivuudesta aiotaan laatia väliarviointi; toistaa haluavansa olla täysipainoisesti mukana tässä prosessissa;

38. korostaa, että monikielisyys on olennainen osa eurooppalaista perintöä ja että kansalaisten on saatava tietoa omalla äidinkielellään;

39. kehottaa tehostamaan edelleen kehitysmaiden kanssa tehtävää yhteistyötä erityisesti ilmastonmuutosja muuttoliikeasioissa ja sitoutumaan jatkuvasti vuosituhannen kehitystavoitteiden täyttämiseen erityisesti perusterveydenhuollossa ja peruskoulutuksessa;

40. panee merkille komission "ulkoisen ulottuvuuden painopistealan" -käsitteen ja siihen liittyen muun muassa maailman energiatehokkuus- ja uusiutuvan energian rahastoa (Global Energy Efficiency and Renewable Energy Fund, GEEREF) ja maailmanlaajuista ilmastopolitiikkayhteistyötä (Global Climate Policy Alliance) koskevan aloitteen sekä sen seikan, että nämä otsakkeen 4 uudet painopistealueet näyttävät vaativan 23100000 euron lisärahoitusta vuonna 2008; vaatii kuitenkin selvyyttä siitä, mistä lähteestä kutakin tointa ehdotetaan rahoitettavaksi;

41. toteaa, että otsakkeen 4 kokonaisliikkumavaran ennuste on 334 miljoonaa euroa, minkä on tarkoitus mahdollistaa asianmukainen reagointi tuleviin tarpeisiin kuten Kosovon asemasta käytävien neuvottelujen tulokseen ja Lähi-idän rauhanprosessiin; korostaa erityisesti, että tämä 334 miljoonan euron liikkumavara on tosiasiassa keinotekoisen korkea, koska siihen sisältyy 200 miljoonaa euroa, jotka oli alun perin tarkoitettu lainatakuurahastoon, mihin on siirtymäkausisyistä tarpeen varautua nyt vasta vuodesta 2009 lähtien; korostaa siksi, että vuonna 2008 on poikkeuksellisesti käytettävissä ylimääräinen 200 miljoonan euron summa ja kehottaa varovaisuuteen, jotta tätä ei automaattisesti kohdennettaisi pitkäkestoisiin tarpeisiin, joita ei sitten myöhempinä vuosina välttämättä pystyttäisi rahoittamaan;

42. panee merkille, että vuotuisessa toimintastrategiassa on kohdistettu enemmän huomiota ulkoisten ja sisäisten tavoitteiden sitomiseen toisiinsa ja että strategian yhteydessä käytetään käsitettä "täysin linjassa"; katsoo, että komission on analysoitava ja selitettävä tätä asiaa lisää, erityisesti ottaen huomioon, että yksi EU:n politiikkaan tähän asti kohdistuneen kritiikin pääaiheista on ollut ulko- ja sisäpolitiikkojen välisen johdonmukaisuuden puute; korostaa lisäksi demokratian ja myönteisen muutoksen tärkeyttä kumppanimaissa ja -alueilla;

43. vaatii, että kaikissa ulkoisia toimia ja laajentumista koskevien välineiden määrärahakohdennuksissa on otettava huomioon, että EU pitää demokratian ja ihmisoikeuksien sekä vähemmistöjen oikeuksien edistämistä ensisijaisena asiana;

44. panee merkille, että komissio aikoo tehdä AKT-maiden kanssa vuonna 2007 talouskumppanuussopimuksia; kehottaa komissiota ja jäsenvaltioita antamaan lisää apua, jolla tuetaan AKT-maita siirtymävaiheessa nykyisistä kauppajärjestelyistä talouskumppanuuteen;

45. katsoo, että nopeasti muuttuva tilanne yhteisen ulko- ja turvallisuuspolitiikan (YUTP) alalla vaatii jatkuvaa silmälläpitoa sekä yhteistyötä toimielinten kesken; korostaa tässä yhteydessä, että se pitää tärkeänä, että 17. toukokuuta 2006 tehdyn toimielinten välisen sopimuksen YUTP:tä koskevia määräyksiä ja siinä annettuja välineitä noudatetaan; katsoo, että ulkopolitiikkaa ja siihen liittyviä rahoitusresursseja voidaan arvioida kunnolla vasta sitten, kun neuvosto on kuullut parlamenttia, minkä on määrä toteutua 15. kesäkuuta 2007 mennessä, YUTP:n tärkeimmistä näkökohdista ja perusvalinnoista;

46. panee merkille vuoden 2008 henkilöstöresurssien jakamista koskevan komission ehdotuksen, johon sisältyy 890 uutta virkaa äskettäisten laajentumisten johdosta; muistuttaa, että vuosi 2008 on vuoden 2004 laajentumiseen liittyvän henkilöstöresurssisuunnitelman viimeinen vuosi ja että sen mukaan vuonna 2008 esitetään perustettavaksi 640 uutta virkaa; muistuttaa edelleen, että Bulgarian ja Romanian unioniin liittymisen johdosta vuonna 2008 esitetään perustettavaksi 250 uutta virkaa, ja vastaavaa pyyntöä odotetaan vuoden 2009 osalta; toteaa, että vain 50 prosenttia vuoden 2008 uusista viroista on määrä osoittaa viimeaikaisista unionin laajentumisista johtuvaan toiminnan laajentamiseen; katsoo, että komission toteuttaman henkilöresurssien arvioinnin olisi oltava vuonna 2006 aloitetun paremman sääntelyn strategian mukainen ja että siinä on otettava täysimääräisesti huomioon tarve panna uudet vuosien 2007-2013 rahoitussuunnittelukauden meno-ohjelmat asianmukaisesti ja tehokkaasti täytäntöön;

47. pitää myönteisenä periaatetta henkilöstön uudelleensijoittamisesta poliittisten painopistealueiden mukaan, mutta katsoo, että uudelleensijoitusasteen olisi oltava yhtä prosenttia suurempi; muistuttaa, että tässä uudelleensijoituksessa on otettava kaikilta osin huomioon parlamentin määrittelemät ensisijaiset tavoitteet; odottaa komission käyttävän hyväkseen meneillään olevan henkilöstötarpeiden arvioinnin tarjoamaa mahdollisuutta toteuttaakseen merkittävän suunnanmuutoksen henkilöstömäärärahojen ja yleisten kustannusten osuuden priorisoinnissa; aikoo arvioida komission henkilöstötarpeita otsakkeen 5 yleisessä tarkastelussa vuotuisen talousarviomenettelyn aikana; panee merkille komission ehdottaman 565 työntekijän uudelleensijoituksen, jonka yhteydessä osastojen välillä sijoitettaisiin uudelleen 287 työntekijää ja osastojen sisällä 278 työntekijää; pyytää komissiota toimittamaan alustavassa talousarvioesityksessä yksityiskohtaisempia tietoja henkilöstön uudelleensijoituksesta, jotta parlamentilla on riittävät tiedot arvioida, onko yhden prosentin uudelleensijoitustavoite riittävä; katsoo, että keskitetyn uudelleensijoituspoolin perustamisessa olisi noudatettava hallinnon yksinkertaistamisen periaatetta ja hyödynnettävä ohjelmat ja toimet paremmin välttäen samalla tarpeetonta hallinnollista rasitusta;

48. panee merkille 18. huhtikuuta 2007 järjestetyn kolmikantakokouksen ja yhteisön kolmen toimielimen välisen, varainhoitoasetuksen 185 artiklan mukaisen sopimuksen; pitää myönteisenä neuvoston positiivista asennetta erillisvirastojen paremman valvonnan ja niiden toiminnan arvioinnin suhteen; pitää tärkeänä esille otettuja asioita, kuten olemassa olevien virastojen toiminnallisten ja hallinnollisten kulujen suhdetta, vastuuvapauden myöntämismenettelyä, arviointia ja kustannustehokkuutta sekä 17. toukokuuta 2006 tehdyn toimielinten välisen sopimuksen 47 kohdan mukaisen menettelyn edistämisen merkitystä; panee merkille, että asian käsittelyä koskevan lähestymistavan mukaisesti, kuten tämän päätöslauselman liitteessä II olevissa lausumissa esitetään, nopeille rajainterventioryhmille kohdistetut kiireelliset määrärahojen siirrot ovat käyneet mahdollisiksi; korostaa, että 24. huhtikuuta 2007 valmistuvan komission seulonnan tulosten yhteydessä on käytävä laajempi keskustelu komission hallintomenetelmiä koskevista kysymyksistä;

49. katsoo, että ulkoasiainvaliokunnan lausunto ja kansainvälisen kaupan valiokunnan lausunto sisältää tärkeitä tekijöitä, jotka on syytä ottaa huomioon vuoden 2008 talousarviomenettelyssä;

*

* *

50. kehottaa puhemiestä välittämään tämän päätöslauselman neuvostolle, komissiolle ja tilintarkastus tuomioistuimelle.

[1] EUVL C 139, 14.6.2006, s. 1.

[2] Hyväksytyt tekstit, P6_TA(2007)0098.

[3] Hyväksytyt tekstit, P6_TA(2006)0565.

[4] EUVL C 297 E, 7.12.2006, s. 136.

--------------------------------------------------

LIITE I

KOLMIKANTAKOKOUS 7. MAALISKUUTA 2007

Päätelmät

Talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn toimielinten välisen sopimuksen 47 kohdan mukaisesti järjestettiin kolmikantakokous.

Nämä päätelmät ovat tilannekatsaus kolmen toimielimen aikaansaamaan sopimukseen.

1. Yhteisyritys ITERiä varten

Euroopan parlamentti ja neuvosto sopivat siitä, että

- ITERiä varten perustettu yhteisyritys katsotaan yhteisön virastoksi toimielinten välisen sopimuksen 47 kohdan soveltamiseksi,

- Euroopan parlamentille annetaan vastuu vastuuvapauden myöntämisestä ITER-yhteisyrityksen talousarvion toteuttamisesta.

Euroopan parlamentti ja neuvosto vahvistivat Euratomia koskevasta seitsemännestä puiteohjelmasta tulevan yhteisön ITER-rahoitusosuuden (enintään 986 miljoonaa euroa [1] kaudeksi 2007-2011) komission ehdotuksen mukaisesti. Koska ITER-hankkeen on suunniteltu jatkuvan paljon vuotta 2011 pidemmälle, ja sitä on tarve jatkaa vuoteen 2041 saakka, rahoitussuunnitelmissa on otettu huomioon vastaavat määrät vuosille 2012 ja 2013. Sen jälkeistä rahoitusta käsitellään seuravasta rahoituskehyksestä neuvoteltaessa.

2. Virastot

Koska tarkoituksena on optimoida nykyisten virastojen toiminta ja uusien virastojen perustamiseen sovellettavat menettelyt, parlamentti, neuvosto ja komissio sopivat jatkavansa syvällisiä keskusteluja erityisesti perusteellisesta kustannus-hyötyarvioinnista, hallinnolliset kustannukset mukaan luettuina, ennen kuin perustetaan uusia virastoja ja pannaan täytäntöön nykyisiä virastoja koskeviin erityissäännöksiin sisältyviä tarkistuslausekkeita.

Ne ilmaisivat tässä yhteydessä myös olevansa valmiita jatkamaan ja syventämään keskusteluja toimielinten välisen sopimuksen 47 kohdassa tarkoitetun menettelyn kehittämisestä.

Näitä keskusteluja jatketaan tulevissa kolmikantakokouksista, joista seuraava pidetään 18. huhtikuuta 2007.

[1] EU:n talousarvio-osuuden alustavasta 1290 miljoonan euron kokonaismäärästä ITER-yhteisyritykselle ja fuusioenergian kehitykseen.

--------------------------------------------------

LIITE II

KOLMIKANTAKOKOUS 18. HUHTIKUUTA 2007 LAUSUMAT

1. Euroopan parlamentin ja neuvoston lausuma yhteisön virastoista

"1. Selkeyden ja avoimuuden lisäämiseksi budjettivallan käyttäjät kehottavat komissiota esittämään vuosittain alustavan talousarvioesityksen yhteydessä rahoitusta koskevan yleiskatsauksen, joka sisältää tiedot kaikista nykyisistä ja tulevista yhteisön virastoista, muista varainhoitoasetuksen 185 artiklassa tarkoitetuista elimistä ja toimeenpanovirastoista. Yleiskatsaukseen olisi sisällytettävä tiedot näitä koskevista perussäädöksistä, tärkeimmistä rahoitusindikaattoreista ja henkilöstön lukumäärästä sekä toimintaja hallintomenojen välisestä suhteesta.

2. Budjettivallan käyttäjät muistuttavat, että komission on tehtävä perinpohjainen kustannus-hyötyanalyysi ja noudatettava tarkasti toimielinten sopimuksen 47 kohdassa määrättyä menettelyä ennen uusien virastojen perustamista.

3. Budjettivallan käyttäjät muistuttavat erillisvirastojen pääjohtajia ja johtokuntia niiden velvollisuudesta esittää realistiset, todellisiin tarpeisiin perustuvat määrärahapyynnöt ja välttää ylibudjetointia.

4. Budjettivallan käyttäjät kehottavat komissiota arvioimaan nykyisiä yhteisön virastoja säännöllisesti erityisesti kustannus-hyötysuhteen kannalta ja sopivat tekevänsä arvion komission tekemästä analyysistä joidenkin virastojen osalta. Arvioitavien virastojen valintaperusteita voisivat olla ennalta määritetyn toiminta- ja hallintomenojen suhteen ylittyminen tai se, että virastoon on liittynyt erityisiä ongelmia tilintarkastustuomioistuimen kertomuksissa ja vastuuvapausmenettelyssä. Näiden analyysien ja mahdollisesti muiden toimielimien tekemien muiden analyysien tuloksia olisi tarkasteltava uudelleen joka vuosi viimeistään lokakuussa pidettävässä kolmikantakokouksessa.

5. Budjettivallan käyttäjät kehottavat komissiota panemaan täytäntöön virastoja koskevissa erityisasetuksissa säädetyt uudelleentarkastelua koskevat lausekkeet. Budjettivallan käyttäjä arvioi, onko erillisvirastoihin nykyisin sovellettavaa strategiaa syytä jatkaa.

6. Sen seurauksena, mitä 7. maaliskuuta 2007 pidetyn kolmikantakokouksen päätelmissä todettiin 17. toukokuuta 2006 tehdyn toimielinten sopimuksen 47 kohdassa määrätyn menettelyn jatkokehittämisestä, toimielimet sopivat periaatteessa perustavansa toimielinten sopimuksen 47 kohdan täytäntöönpanomenettelyn tulevien kolmikantakokousten yhteydessä."

2. Euroopan parlamentin, neuvoston ja komission lausuma rajaturvallisuusvirastosta (Frontex)

"Euroopan parlamentti, neuvosto ja komissio korostavat, että tilanteessa, jossa ulkorajalle on syntynyt äkillinen ja poikkeuksellinen paine, joka edellyttää nopean rajainterventioryhmän (Rabit) väliintuloa, ja jossa Euroopan unionin jäsenvaltioiden operatiivisesta ulkorajayhteistyöstä huolehtivalla virastolla (Frontex) ei mahdollisesti ole riittäviä taloudellisia varoja siihen, on tutkittava kaikki mahdollisuudet varmistaa rahoitus. Komissio tarkistaa erittäin kiireellisesti, onko mahdollista siirtää varoja. Jos asia edellyttää budjettivallan käyttäjän päätöstä, komissio käynnistää varainhoitoasetuksen 23 ja 24 artiklan säännösten mukaisen menettelyn varmistaakseen, että budjettivallan käyttäjät pystyvät tekemään nopean päätöksen mahdollisuuksista tarjota lisärahoitusta Frontexille nopean rajainterventioryhmän lähettämiseen. Budjettivallan käyttäjä sitoutuu toimimaan mahdollisimman nopeasti asian kiireellisyyden huomioon ottaen."

--------------------------------------------------